Broj: 711-I-1997-P-425-18/21-05-11

Zagreb, 17. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., u daljnjem tekstu: ZSSI) i članka 46. stavka 5. Zakona o općem upravnom postupku („Narodne novine“, broj 47/09.), **u predmetu dužnosnika Mladena Kešera, općinskog načelnika Općine Kalnik do 3. lipnja 2021.g.**, pokrenutom Odlukom Povjerenstva, Broj: 711-I-1637-P-425-18-20-04-12 od 25. rujna 2020., na 142. sjednici, održanoj 17. rujna 2021., donosi sljedeću:

**ODLUKU**

**Obustavlja se postupak za odlučivanje o sukobu interesa protiv dužnosnika Mladena Kešera, općinskog načelnika Općine Kalnik do 3. lipnja 2021.g., pokrenut Odlukom Povjerenstva, Broj: 711-I-1637-P-425-18-20-04-12 od 25. rujna 2020., radi utvrđivanja moguće povrede članka 5. stavka 1. i 4. ZSSI-a, koja bi proizlazila iz propusta dužnosnika da po pozivu Povjerenstva naloži Uredu općinskog načelnika Općine Kalnik da postupi po prethodnom pozivu Povjerenstva, kao i propusta da po pozivu Povjerenstva naloži nadležnom upravnom tijelu Općine Kalnik, odnosno propusta da usmjeri navedeno upravno tijelo da dostavi Povjerenstvu zatraženo očitovanje, odnosno podatke i isprave.**

Obrazloženje

Povjerenstvo je na 99. sjednici, održanoj 25. rujna 2020., pokrenulo postupak za odlučivanje o sukobu interesa protiv dužnosnika Mladena Kešera, općinskog načelnika Općine Kalnik, zbog moguće povrede članka 5. stavka 1. i 4. ZSSI-a, koja bi proizlazila iz propusta dužnosnika da, po pozivu Povjerenstva broj 711-I-801-P-425-18/20-03-12 od 3. lipnja 2020. poslanog na ruke dužnosnika, a zaprimljenog 8. lipnja 2020., naloži Uredu općinskog načelnika Općine Kalnik da postupi po prethodnom pozivu Povjerenstva iz dopisa broj 711-I-304-P-425-18/20-02-12 od 13. veljače 2020. i 711-I-1644-P-50/19-03-12 od 26. rujna 2019. (zaprimljenog 30. rujna 2019.) i požurnicama broj 711-I-1925-P-50/19-04-12 od 14. studenog 2019. (zaprimljene 19. rujna 2019.) i broj 711-I-70-P-50-19/20-05-12 15. siječnja 2020. (zaprimljene 20. siječnja 2020.), kao i propusta da, po pozivu Povjerenstva iz dopisa poslanog na ruke dužnosnika, naloži nadležnom upravnom tijelu Općine Kalnik, odnosno propusta da usmjeri navedeno upravno tijelo da dostavi Povjerenstvu zatraženo očitovanje, podatke i isprave sukladno obvezi iz članka 39. stavka 5. ZSSI-a, čime bi dužnosnik postupio nesavjesno, neodgovorno i netransparentno.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona. Uvidom u Registar dužnosnika Povjerenstvo je utvrdilo da je Mladen Kešer obnašao dužnost općinskog načelnika Općine Kalnik do 3. lipnja 2021.g. te da je istu dužnost obnašao u mandatima 2013.-2016. i 2017.-2021. Stoga je Mladen Kešer povodom obnašanja dužnosti općinskog načelnika Općine Kalnik, obvezan postupati sukladno odredbama ZSSI-a.

Člankom 1. stavkom 2. ZSSI-a propisano je da je svrha donošenja ovog Zakona sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. Istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Povjerenstvo je u predmetnom postupku, radi provjere osnovanosti navoda u prijavi, dopisom pod brojem 711-I-1346-P-50/19-02-12 od 9. srpnja 2019., od Općine Kalnik zatražilo dostavu očitovanja o određenim podacima te konkretnih isprava, vezanih uz postojanje poslovnih odnosa s trgovačkim društvom Consulting project plus d.o.o., sukladno članku 39. stavku 5. ZSSI-a. Navedeni dopis zaprimljen je od strane Općine Kalnik 12. srpnja 2019.

S obzirom da Povjerenstvo nije zaprimilo traženo očitovanje od Općine Kalnik, upućena je požurnica pod brojem 711-I-1644-P-50/19-03-12 od 26. rujna 2019., specificirajući pritom upit na razdoblje postojanja poslovnih odnosa od 2018. nadalje, kao i na dostavu dokumentacije u vezi poslovnih odnosa Općine Kalnik s trgovačkim društvom Kalničanka proizvodi d.o.o., također od 2018. godine nadalje, te ponovno druga požurnica pod brojem 711-I-1925-P-50/19-04-12 od 14. studenog 2019.

S obzirom da niti nakon upućenih požurnica Povjerenstvu nisu dostavljeni traženi podaci i isprave, Povjerenstvo je dopisom pod brojem 711-I-304-P-425-18/20-02-12 od 13. veljače 2020. pozvalo dužnosnika Mladena Kešera, kao općinskog načelnika Općine Kalnik, na dostavu tražene dokumentacije, ukazujući na odredbu članka 39. stavka 5. ZSSI-a.

Budući da niti nakon potonjeg dopisa Povjerenstvu nije dostavljena tražena dokumentacija, Povjerenstvo je ponovnim dopisom 711-I-801-P-425-18/20-03-12 od 3. lipnja 2020. obavijestilo dužnosnika Mladena Kešera, kao općinskog načelnika Općine Kalnik, koji sukladno članku 42. stavku 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) zastupa Općinu Kalnik, o nepostupanju tijela Općine Kalnik po traženju Povjerenstva, ukazujući na odredbu članka 39. stavka 5. ZSSI-a.

Istim dopisom Povjerenstvo je pozvalo dužnosnika koji je, sukladno članku 48. stavku 1. točki 3. Zakona o lokalnoj i područnoj (regionalnoj) samoupravi, nadležan usmjeravati djelovanje upravnih tijela Općine Kalnik i nadzirati njihov rad, da naloži nadležnom upravnom tijelu da postupi sukladno traženom u dopisima i požurnicama Povjerenstva.

Na temelju članka 48. stavka 1. točke 3. Zakona o lokalnoj i područnoj (regionalnoj) samoupravi, općinski načelnik, gradonačelnik, odnosno župan, pored ostalog nadležan je i odgovoran za usmjeravanje djelovanja upravnih tijela jedinice lokalne, odnosno područne (regionalne) samouprave u obavljanju poslova iz njihovoga samoupravnog djelokruga te za nadzor njihova rada.

Imajući u vidu obvezu tijela javne vlasti, koja vode evidenciju o podacima potrebnim Povjerenstvu radi utvrđivanja relevantnih činjenica u postupcima iz nadležnosti Povjerenstva, da zatražene podatke dostave bez odgode, a da samim odredbama ZSSI-a nisu propisane nikakve mjere prisile prema tijelima koja ne postupaju po navedenoj obvezi, utoliko citirana načela obnašanja dužnosti propisana člankom 5. ZSSI-a odnosno obveze savjesnog, odgovornog i transparentnog obnašanja dužnosti, prema stavu Povjerenstvu obuhvaćaju i odgovornost dužnosnika na čelu tih tijela javne vlasti da usmjeravaju i nadziru rad tih tijela na način da ista ispunjavaju svoju obvezu propisanu člankom 39. stavkom 5. ZSSI-a.

Konkretno, za čelnike izvršne vlasti u jedinicama lokalne i područne (regionalne) samouprave, ova obveza vezana je uz nadležnost izričito propisanu u citiranom članku 48. stavku 1. točki 3. Zakona o lokalnoj i područnoj (regionalnoj) samoupravi.

S obzirom da Povjerenstvo nije zaprimilo podatke i isprave zatražene navedenim dopisima Općini Kalnik, Povjerenstvo je zaključilo da dužnosnik Mladen Kešer nije postupio po pozivu Povjerenstva u navedenim dopisima upućenim njemu na ruke. Slijedom navedenog Povjerenstvo je zaključilo kako postoji mogućnost da je dužnosnik počinio povredu članka 5. stavka 1. i 4. ZSSI-a, koja bi proizlazila iz propusta dužnosnika da, po pozivu Povjerenstva iz dopisa broj 711-I-801-P-425-18/20-03-12 od 3. lipnja 2020. poslanog na ruke dužnosnika, a zaprimljenog 8. lipnja 2020., naloži Uredu općinskog načelnika Općine Kalnik da postupi po prethodnom pozivu Povjerenstva iz dopisa broj 711-I-304-P-425-18/20-02-12 od 13. veljače 2020. i 711-I-1644-P-50/19-03-12 od 26. rujna 2019. (zaprimljenog 30. rujna 2019.) i požurnicama broj 711-I-1925-P-50/19-04-12 od 14. studenog 2019. (zaprimljene 19. rujna 2019.) i broj 711-I-70-P-50-19/20-05-12 15. siječnja 2020. (zaprimljene 20. siječnja 2020.), kao i propusta da, po pozivu Povjerenstva iz dopisa poslanog na ruke dužnosnika, naloži nadležnom upravnom tijelu Općine Kalnik, odnosno propusta da usmjeri navedeno upravno tijelo da dostavi Povjerenstvu zatraženo očitovanje, podatke i isprave sukladno obvezi iz članka 39. stavka 5. ZSSI-a, čime bi dužnosnik postupio nesavjesno, neodgovorno i netransparentno.

Povjerenstvo je u predmetnom postupku trebalo utvrditi okolnosti postupanja dužnosnika vezano za propust postupanja po pozivu Povjerenstva odnosno upućivanja upravnih tijela da dostave tražene podatke i isprave Povjerenstvu

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

 Člankom 46. stavkom 5. Zakona o općem upravnom postupku propisano je da će se rješenjem obustaviti postupak kad se tijekom postupka utvrdi da više ne postoje pravne pretpostavke za vođenje postupka.

Obzirom da su nakon donošenje odluke o pokretanju predmetnog postupka, prvostupanjski upravni sudovi zauzeli pravno shvaćanje da Povjerenstvo, kao tijelo nadležno za pokretanje postupka i odlučivanje o povredi ZSSI-a, ne može pokretati postupak zbog samostalnog utvrđivanja moguće povrede članka 5. ZSSI-a, te da je ovo shvaćanje potvrđeno i presudama Visokog upravnog suda Republike Hrvatske, a u ovome predmetu postupak je pokrenut upravo zbog moguće povrede članka 5. stavaka 1. ZSSI-a, ne postoje pravne pretpostavke za vođenje postupka i utvrđivanje povrede ove zakonske odredbe sukladno odluci o pokretanju te je slijedom članka 46. stavka 5. Zakona o općem upravnom postupku odlučeno kao u izreci.

Povjerenstvo zaključno navodi kako je u predmetu koji se pred Povjerenstvom vodio pod brojem P-302/17, Državnom odvjetništvu Republike Hrvatske podnio prijedlog za podnošenje zahtjeva za izvanredno preispitivanje zakonitosti pravomoćne presude Visokog upravnog suda Usž-3219/20-2 od 18. ožujka 2021.g. Ukoliko bi Državno odvjetništvo Republike Hrvatske prihvatilo ovakav prijedlog te Vrhovni sud Republike Hrvatske u postupku po ovom izvanrednom pravnom lijeku zauzelo drugačije pravno stajalište od Upravnih sudova, odnosno Visokog upravnog suda republike Hrvatske, Povjerenstvo bi imalo osnove predmetni postupak obnoviti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Mladen Kešer, osobnom dostavom
2. Objava na internetskoj stranici Povjerenstva
3. Pismohrana